정조 3년
己亥四月二十四日辰時。上御熙政堂。晝講。詣臺臺臣。同爲入侍時。知事黃景源。特進官李在協。經筵官宋德相。參贊官洪檢。侍讀官鄭淵淳。檢討官金宇鎭。假注書金載瓚。記事官李信祜鄭東浚。宗臣凝善君爔。行副護軍金廷遇。大司諫金文淳。以次進伏訖。上讀前受音。淵淳讀奏。上復讀新受音訖。命陳文義。淵淳曰。此子路問事鬼章也。夫子告之以人鬼生死。本無二理者。蓋欲擧者。循序漸進不可躐等者也。大抵。天地間。不過理氣流行。陰陽屈伸而已。世道之汚隆。時運之消長。皆從二氣中出來。不但爲學者之所當硏究。尤爲人君體念之道。伏願留神焉。此閔子答。何必改作章也。何必改作。四字誠好矣。長府。卽一藏貨之所。當從不得不改作處而改之。可也。如此則不必改作。而將興土木之役。故閔子。以四字答之。而夫子詡之以言必有中。蓋人君爲國之要。只在於不傷財不勞民。伏願體念焉。宇鎭曰。此夫子答過猶不及章也。子張之過。雖似勝於子夏之不及。而其爲失中一也。況人君治國之道。凡於政令施措之間。無或有過不及之差。然後爲出治之本矣。以堯舜之大聖。傳天下之大器。而其授受之訓。不過允執厥中四字。今殿下。處堯舜之位。益勉於執中之義。則唐虞之治。不難致矣。上曰。好矣。德相曰。人鬼之道。其本一而已。知鬼之道。則可以知人矣。知生之理。則可以知死矣。察其著而其隱從。可推也。卽其顯而其幽。自可得也。一理周行。二氣來往。陰而爲鬼爲死。陽而爲人爲生。而其理則只是這箇理而已。人鬼生死之際。何嘗有二致者哉。聖人之答。渾然無迹。而其所以爲敎。則自有可觀者矣。夫子在座。諸子侍傍。而其氣像容儀之際。各有所不同者。子貢誾誾。則誾誾者和也。子路侃侃。則侃侃者剛也。和則近聖。剛則傷勇。惜乎子路之性。終不能化。而遂至於不得其死。則夫子先知而垂戒之意。至矣。爲後學者。固當勉其和。而戒其剛矣。勞民傷財。人君之大戒也。自古聖王。雖或有土木之役。而蓋出於不得已者也。長府。卽藏貨之室。而不必改而改之。則其爲勞民傷財者。大矣。故閔子之答如此。而夫子之詡。宜矣。臣今仍文義。有所仰達者矣。臣向在鄕土。竊聞朝家有土木之功。及臣造朝之後。雖無所繼聞。而第念勞傷之弊。爲人君者。不可不先知。其在暮歸觀獵之戒。宜有所益勉者矣。子路鼓瑟。夫子斥之。蓋心感而聲應。聲發則爲樂。子路氣質未化。剛强爲多。故絃上之音。自有北鄙之聲。夫子警而戒之。而門人不識聖人之本意。遂輕子路。故夫子復褒以升堂。蓋其一抑一褒之際。各中其道。聖人之氣像。有足以感發人者矣。聖人執中。無過不及。而精一爲執中之要訣矣。大學所謂格致。屬精一。誠正爲執中。而精一二字。分而言之。則中庸所謂擇善爲精。固執爲一。若不能精於擇善。一於固守。則見道不明。立志不固。中不可做將來矣。此不但堯舜爲然。我朝家法。亦不越乎精一執中四字矣。惟願殿下。勿以臨文講讀爲事。必以反躬省察爲工焉。景源曰。閔子子夏子路之氣像不同者。卽韓愈所謂各得其性者也。以夫子之聖。得群才之盛。各化其氣。咸遂其性。聖人化育之功。大矣。是故得君師之位者。必以作成爲己任。抑其過而勉不及。敎導薰養。俾臻中和之域焉。其所以爲敎。不過一中字是耳。爲人君而允得其中。則治天下如示掌矣。德相曰。閔子不必改之語。亦可見誾誾之氣像。辭意雍客。外和而內剛。此謂姿質之近聖處矣。上曰。子路問事鬼。夫子曰。未能事人。焉能事鬼。夫幽明生死不可廢一。知生。則可推而知死矣。知事人。則可至於知事鬼矣。然而如欲事鬼。則當先於事人。如欲知死。則當先於知生。而子路不問人而先問鬼。不問生而先問死。以其所問之意。較諸所學之域。則差有所捱過分數者。而不無躐等之意矣。是故夫子深抑之。而其所以敎之之意。自在裏許矣。德相曰。聖敎誠然矣。子路氣質過剛。志意太越。自以爲人鬼幽顯之理。無所不可知者。故固當問人問生。而先及於事鬼知死。此夫子所以責之者也。上曰。天地之間。只是一理。而人鬼之際。初無二致。則知事人。而可知其事鬼之道矣。不但鬼神爲然。事天如事親。生致其誠。死盡其禮者。孝子之事親也。寅畏敬謹。對越神明者。聖人之事天也。能盡於事親之孝。則可知其事天之道矣。觸物知類。其理一串。則有可以卽此而知彼。擧一而反三矣。子路。雖問所當然之則。而欲知其所以然之理。故問鬼之意。蓋以是矣。子曰。過猶不及。中之道誠難矣。天下之事爲無窮。觸處各異。隨事不同。而各具得一副中字。小焉而有小處之中。大焉而有大處之中。而顧其所以爲中者。則只是一理而已。大抵。學者之病。惟在於過與不及。若使過者俯而就之。不及者企而及之。則可入於大道之中。而自無偏着之患矣。子曰。堂堂乎張也。然則子張之病。偏於過矣。篤信謹守。規模狹隘。然則子夏之病。偏於不及矣。然而子張。雖病於過。而非謂每事皆過也。子夏。雖病於不及。而豈是隨事皆不及者乎。過之之中。亦自有不及時矣。不及之中。何嘗無有過處耶。如欲使二子。從病處下手。則子張當於太過處着力。而亦不可放心於不及處。子夏先向不及上用工。而亦不可汎忽於過處。周察均省。漸祛其偏。則可免二者之病。而俱底大中之道矣。門入問過與不及。孰勝。其所謂過者。雖似至於道之止處。而反有所過了。有如水之盈科。盈而復溢者然矣。而予嘗以爲過是過越中道之過也。非謂盈溢之過也。經筵官之意。何如。德相對曰。聖敎誠然矣。過者不得其中之謂也。非是旣至於中道。而又復捱過之意矣。上曰。中字之意。有難形容說得矣。曰誠。曰敬。雖皆有模着處。而至於中字。隨事隨在。居無定位。若非洞見大道者。則誠爲滉瀁沒把捉矣。司馬光。宋之鴻儒也。篤學博識。脚踏實地。而猶是見道不的。錯認中字。至其念中之意。有若佛家之念佛。大失中字之意義矣。程子曰。隨事皆中。蓋天下而有天下之中。一國而有一國之中。至於一家一堂一事一物。各有箇中之中。雖以此冊字言之。展卷時。則兩片交處爲中。掩卷時。則大題目小題目之間爲中。今若掩卷而曰。二片交處。爲中云爾。則殆近於子莫之執中。而非吾所謂中者也。然而學者。若謂以隨時者爲中。而搖蕩不定。則非中也。又謂以執一者爲中。爲固滯不移。則非中也。苟非聖人。則不可强探爲中矣。惟是擇善爲執中之道。而其所以擇之者。若或不精。則或以善爲不善。或以不善爲善。眞箇善不善之分。無以辨之矣。德相曰。隨時而中者爲中。若使執一中而住着在一邊。終不能推移看得。則此所謂司馬中矣。是以精一爲擇善之道。擇善爲執中之要。未有不能格致而能執中者也。上曰。若不精而察之。一而守之。則易至於䮕而不精。搖而不一矣。是故中庸一篇。首揭以存養省察戒謹恐懼。俾令未發已發之際。專向是心上用工。苟使學者。存之於未發之前。察之於已發之後。擇焉而必精。守焉而不一。則始可以漸進於中和之中矣。德相曰。聖學高明。宗社臣民之福也。臣無容仰贊。而第念。書曰。允執厥中。傳曰。執兩端而用中。顔子得一善。拳拳服膺而不失。此實爲後學切近體行之事矣。伏願聖明。自省自察。益加勉學。則始乃爲講中字之義矣。今若臨筵講文而止。則今日所討論者。只將作閑說話矣。景源曰。過猶不及。此不但學問之謂也。亦可措於刑政之上。用法太過則非中。用法不及亦非中也。顧今元惡大憝。尙逭王章。日昨妖逆又復徑斃。論以五刑之義。其可曰在家不知乎。臺言齊發。兪音久閟。是豈非刑政之失中者乎。惟願省察其過不及處。懋使刑政得中焉。上曰。漢文召見賈誼。先問鬼神。至有不問蒼生問鬼神之譏。而比之子路之問鬼。煞有所不同者矣。景源曰。文帝初見賈生。虛心前席。其所以期待者甚高。故先問以鬼神之理。若以不問蒼生爲譏。則似失文帝本心矣。德相曰。知事敷衍講論之說。誠好矣。如是然後。始有因文有得之效矣。上曰。經筵官進前。德相進伏訖。上曰。旅舍不甚齟齬乎。對曰。臣來住於臣從子家。豈有齟齬之慮乎。上曰。皇壇樂章事。誠好矣。而自不無商量處。卿亦更加消詳。後日登對時。上下相確後。更詢他儒賢。而議定好矣。德相曰。當初奏語。多有草率者。廣詢博考而處之。誠得當矣。庶流序齒事。日前。自太學簡問於臣。故臣答以後日登對。從當一稟云矣。數昨大司成來問。以今將草記。何以爲奏云。故又答以從當筵稟矣。臣之愚見。實無異於人。而蓋先輩。已有許通之論。臣亦自少。亦不以是論爲非矣。一自先朝處分之後。放恣生心。無所顧忌。或有改主奪祀者。或有逼嫡爭宗者。此實世道倫常之大變怪也。今若許其序齒。則必不至於序齒而止。未知何許變怪。又將至於何境。決不可率爾許之矣。上曰。卿言誠然矣。孟子道三達德。而鄕黨莫如齒。又曰。莫如德。蓋自古用人之法。只取材德而不取地閥矣。自晉以後。始有尙閥之法。至於我朝。等級截異。氏族有別。取人不問材器。官爵專尙地處。此雖無於古之法。而立法已久。更革爲難。今不可遽爲擬議矣。至於家庭之內。貴賤懸殊。名分有限。下不可慢上。庶不可凌嫡。自有不易之定階。而至於序齒。古者太學之敎人。上自天子之元子衆子。下至凡民之俊秀。皆使之入學。然則世子之尊焉。而下比於匹庶。同遊庠序之間。此可見忘貴之意。而且王制。以爲齒德無貴賤。亦可見年德之間。不以貴賤而有殊。至以我朝言之。則外邑之身免軍簿者。下賤之名編奴隷者。亦皆入學入校。而至若庶流。則雖以卿大夫之子。不敢窺於太學之門。此則予以爲過矣。而有非朝家所可指揮者。故使之廣詢於諸儒臣而處之。諸儒臣之議。果何如。德相曰。先正臣文成公。嘗主許通之論。而至於學宮。使之別座南行。先正之意見。必有所可據者矣。而又見諸儒臣所議。則金亮行則以爲先正旣有南行之議。則鄙見亦如是云云。金鍾厚則以爲今以愚陋。何敢容議。而月前本館草記。旣有所稟定者。今何可更有他說云云。兪彦鏶則以爲病伏昏聵。不敢爲答云云。諸議旣如此。臣亦與諸議一般矣。上曰。此輩之見塞。始自何時乎。德相曰。自柳子光始矣。上曰。此亦造化中一物。而爲子而不得呼父。爲弟而不得喚兄。出而無進身榮顯之路。雖或有奇偉材德之類。只將終世錮枳。抱冤乾沒。則亦豈非可矜耶。德相曰。若有如宋翼弼徐起之類。則宜有所別般登庸之道矣。上曰。天之所覆。地之所載。日月所照。霜露所墜。凡有血氣者。皆入於作成之化。父焉而慈於子。子焉而孝於親。無一夫之不獲者。而惟彼庶流。別作名目。永枳其身。自外於同仁之化。則朝家亦不能辭其責矣。德相曰。臣亦豈不知之。而至於日後難杜之弊何哉。上自大臣。下至韋布。皆以爲不可許入。物議如此。則亦豈可强之耶。上曰。予曰。予亦如卿意。而終不能質言者。此也。但旣有先朝處分。而今反不許其序齒。則殆同自我防之矣。是甚難處矣。德相曰。外邑之設置敎授。臣有所仰陳者。而修出節目。然後可爲州縣擧行之道矣。知申與泮長。從長相議。成一節目。則臣亦當有所與聞者矣。節目旣成。則自廟堂。頒之八路道臣。道臣頒之各道守令。使之擇出。鄕黨中老成才識之士。授以敎授之任。又選村秀之十六七歲以上。能通四書及擧業者。許之應講。又令來赴京試。則庶杜科場之弊。而或有補於作成之化矣。大略如此。節目修正之時。當有詳細條陳者矣。上曰。好矣。從當一番更議。好矣。德相曰。方今甄拔人才爲急務。而其道甚難。文臣參下之積滯者頗多。殆不免有抱紅牌。老死牖下之歎。令各郵官與各陵別檢之屬。加出窠坐。以爲調用出六之地。且登科十年出六。自是令典。而亦爲變通。或限五六年陞六。則疏滯甄才之道。庶乎兩得矣。請詢問廟堂而行之。何如。上曰。此意。令廟堂稟處。可也。命書榻敎曰。文臣參下積滯之類。疏通之政。令廟堂。稟處擧行。命書傳敎曰。呈辭玉堂許遞。又命書傳敎曰。政官牌招開政。文淳所啓。請大靜縣爲奴罪人金壽賢。更令王府。設鞫嚴問。依律處斷。措辭見上上曰。不允。又所啓。請爲奴罪人河翼龍金重得。亟命王府。設鞫得情。快正王法。措辭見上上曰。不允。又所啓。請海南縣定配罪人李弘濟。亟令王府。設鞫嚴問。措辭見上上曰。不允。又所啓。請海南縣竄配罪人金載順。亟令王府。設鞫嚴問。措辭見上上曰。不允。又所啓。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上上曰。不允。又所啓。請還寢福氷酌處之命。依律處斷。措辭見上上曰。不允。又所啓。請海美縣定配罪人申光復。更令王府。嚴鞫得情。措辭見上上曰。不允。又所啓。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭見上上曰。不允。又所啓。請定配罪人具翼遠。亟寢酌處之命。仍令王府。嚴鞫得情。快施當律。措辭見上上曰。不允。又所啓。請減死安置罪人大燮。亟寢酌處之命。仍令王府。設鞫得情。快正王法。措辭見上上曰。不允。又所啓。請減死罪人弼海。亟寢酌處之命。設鞫得正。快正王法。措辭見上上曰。不允。又所啓。請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上上曰。不允。又所啓。請恒善支屬。亟命散配。日謙兄弟。竝投絶島。以嚴隄防。措辭見上上曰。不允。又所啓。請荐棘罪人瑩中。亟令王府。設鞫嚴問。快施當律。措辭見上上曰。不允。又所啓。請亟收放逐罪人鄭遠達。珍島郡定配罪人閔百奮。放釋之命。措辭見上上曰。不允。又所啓。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。措辭見上上曰。不允。又所啓。請河東府減死定配罪人昌鼎。依律處斷。措辭見上上曰。不允。又所啓。請濟州牧減死定配罪人範聖。依律處斷。措辭見上上曰。不允。又所啓。請物故罪人德泰。支屬之應坐者。一竝詳査。絶島散配。措辭見上上曰。不允。又所啓。請漆原縣定配罪人志遜。更令王府。設鞫嚴問。期於得情。措辭見上上曰。不允。又所啓。請減死定配罪人德秀。亟令王府。更加嚴鞫。快正王法。措辭見上上曰。不允。又所啓。請削黜罪人鄭履煥。絶島安置。措辭見上上曰。不允。又所啓。請定配罪人權翊。亟令王府。嚴加刑訊。遠地定配。措辭見上上曰。不允。又所啓。請順海。亟令王府。刻期發捕。嚴鞫得情。措辭見上上曰。當量處。又所啓。請李璟金默行兪纘柱韓後良金奎五等。亟令王府。嚴鞫得情。快伸王章。措辭見上上曰。不允。又所啓。前檢校申大年。爲人陰邪。處身傾巧。自在韋布。縱橫時流。附勢趨利。爲人指目久矣。至以麟賊爲切姻。養賊爲切友。日夜綢繆。無不干涉。則何可獨免黨與之治。而向者貶官薄罰。雖足以見其公議。而可謂失之太輕矣。璟等諸賊。亦旣以凶賊姻親切友。至有窮凶極惡之事。發於繡衣之廉得。而臺論峻發則。大年之姻婭切友於凶賊者。豈獨諉之無虞。而勘之以薄罰。處之於城闉乎。鄕曲幺麽之類。尙以失志之怨。叵測之憂。凜然寒心。則惟此族是華閥。官曾淸顯者。尤有深憂。而不可不嚴其隄防。請申大年。亟施屛裔之典。上曰。不允。又所啓。𨩌賊。是前古所無之極惡凶賊。則爲其支屬者。固不敢以平人自處。人之視𨩌之親屬。亦當處以凶醜。而𨩌之從兄銗。偃息城闉之中。開門逢迎。無所願忌。人客如同無故。傳說甚藉。聞者危之。渠以𨩌賊之至親。聲勢相連。怨毒必蓄。其爲隱憂。無所不至。不當處之輦轂之下。請沈銗。遠地定配。上曰。依啓。又所啓。凶趾諸賊。次第就戮之後。似無復餘孽之醞釀。而王章太寬。未盡鋤治。凶醜漏網。尙多假息。含蓄其怨毒之心者。寔繁其徒。顧戀於卵育之恩者。不知其幾出沒於輦轂之下。潛藏於郊坰之間。腸肚相連。蹤跡相接。或以書簡往復。或以聲氣類聚。不知何等禍祟。伏在冥冥。則逆種之散配南北者。潛相綢繆。密與排布者。此理勢之必然。以昨年量翼之獄觀之。尤可驗矣。一自湖繡論啓之後。凡爲守土之臣。宜盡其詗察之方。以杜其亂逆之萌。而其在防微杜漸之道。不可不申警。請嚴飭各道道臣及守令處。詳察逆種潛通之跡。逆折奸萌。上曰。道臣守令。必當嚴戢矣。又所懷。顧今三司所論諸凶。無非天人之所罔赦。憲章之所難貰。而惟彼鄭妻。貫盈之惡。龜柱窮極之罪。聖明旣已俯燭矣。合辭亦盡臚列矣。臣不必更事架疊。而自從三四年來。亂逆層生。寔繁其徒。前後相仍。表裏互和。煽動禍機。無所不至。究其本。則無非二賊之爲其嚆矢也。爲其窩窟也。王章太寬。天討尙靳。國家之深憂。豈有甚於此者乎。鄭妻放之委巷。外面則一寡女耳。然其伎倆財産。足爲妖任之恣行銀貨。陰圖凶逆。則孰能知之。龜柱置之絶島。外面則一囚奴耳。然其謀計氣勢。足可爲逆趾之交通京洛。締結凶徒。則有餘裕矣。此臣所以骨靑膽裂。大聲急叫而不能已者也。雖以今番投書之變觀之。莫不由於國賊未誅。民彝不明之致也。臣嘗記己亥以前。掛書訛言。無月無之。人心惴惴。國勢岌岌矣。乃至大處分之後。擧國帖然。今者之變。亦豈非凶孽餘黨。譸張眩惑。以售疑亂人心。搖動國勢之凶謀耶。若此不已。則今日投凶書。明日做訛言。將至於潛煽禍機。莫之能遏也。以殿下之明聖。豈不念及於此。而殿下尙以私恩而屈公法。臺臣亦以謄傳而爲常事。狃安成風。玩愒度日。一朝變起。雖欲悔之。其可得乎。殿下。若以臣言。爲不當如是則已矣。果以臣言爲當如是。而猶貸二賊之誅。則天下豈有此箇個義理耶。此臣之所未敢解。而亦不能無憾者也。伏願聖明。夬揮乾斷。卽允三司之請焉。上曰。已諭於前後三司之批矣。命退。諸臣以次出。